Diari Oficial de la Generalitat Valenciana


Sumari del DOGV 3574, del 02-09-1999 (1999/7677)

ORDRE de 30 d'agost de 1999, de la Conselleria d'Agricultura, Pesca i Alimentació, per la qual es regulen ajudes destinades a reparar els efectes produïts per la sequera en l'àmbit de la Comunitat Valenciana i s'estableix el procediment per a concedir-les.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3574

Data del DOGV
:   02-09-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/7677


Data del document
:   30-08-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * sequera
    * ajuda pública

ORDRE de 30 d'agost de 1999, de la Conselleria d'Agricultura, Pesca i Alimentació, per la qual es regulen ajudes destinades a reparar els efectes produïts per la sequera en l'àmbit de la Comunitat Valenciana i s'estableix el procediment per a concedir-les. [1999/M7677]
  
El Reial Decret Llei d'11 de juny, pel qual es prenen mesures urgents per a reparar els efectes produïts per la sequera, disposa un conjunt de mesures, amb caràcter urgent, destinades a pal·liar els efectes d'aquesta contingència climàtica.
  
L'Ordre de 27 de juliol de 1999, del Ministeri d'Agricultura, Pesca i Alimentació, per la qual es dicten disposicions per al desplegament del reial decret llei esmentat, estableix els àmbits territorials afectats per la sequera i regula el procediment per a la concessió de préstecs bonificats, així com la resolució de sol·licituds per a la construcció de punts d'aigua i l'adquisició de mitjans de transport d'aigua.
  
Com a mesura coordinada de suport als titulars d'explotacions extensives de bestiar de la Comunitat Valenciana, la Conselleria d'Agricultura, Pesca i Alimentació estima procedent establir una bonificació addicional de quantia equivalent a un punt d'interés dels préstecs subvencionats previstos en el Reial Decret Llei 11/1999, d'11 de juny.
  
La Conselleria d'Agricultura, Pesca i Alimentació reconeixerà el dret a les ajudes i en gestionarà la tramitació.
  
Per això, a proposta de la Direcció General de Producció Agrària i fent ús de les atribucions conferides per l'article 35 de la Llei de Govern Valencià,
  
ORDENE
  
Article 1
  
A fi de pal·liar els efectes de la sequera, la Conselleria d'Agricultura, Pesca i Alimentació concedirà una ajuda complementària de l'establida per mitjà del Reial Decret Llei 11/1999, d'11 de juny, que consistirà en una bonificació d'un punt d'interés als préstecs que concedisca el Ministeri d'Agricultura, Pesca i Alimentació, en els termes establits en l'article 3 del reial decret llei mencionat.
  
Article 2
  
Pel que fa als àmbits territorials afectats per la sequera, els préstecs amb interés bonificat i la determinació dels mòduls aplicables i preferència en l'accés dels préstecs, caldrà atenir-se al que es disposa en el Reial Decret Llei 11/1999, d'11 de juny, i en l'Ordre de 27 de juliol de 1999, que el desplega.
  
Article 3
  
Les sol·licituds de reconeixement del dret a préstec bonificat pel Ministeri d'Agricultura, Pesca i Alimentació, i la Conselleria d'Agricultura, Pesca i Alimentació, es presentaran, mitjançant els impresos que facilitarà la Conselleria d'Agricultura, Pesca i Alimentació, en les oficines comarcals o en qualsevol dels llocs que determina l'article 38 de la Llei 30/1992, de 26 de novembre, abans de l'1 d'octubre de 1999.
  
Aquestes sol·licituds s'acompanyaran de la documentació següent:
  
- Fotocòpia del document nacional d'identitat, codi d'identificació fiscal.
  
- Fotocòpia de cartilla ramadera, si s'escau.
  
- Donat cas d'explotacions agràries, còpia de les pòlisses en vigor de l'assegurança agrària combinada.
  
- Acreditació, si s'escau, d'estar al corrent del pagament dels préstecs concedits amb motiu de situacions de sequera anteriors.
  
Article 4
  
Es delega en el director general de Producció Agrària de la Conselleria d'Agricultura, Pesca i Alimentació la resolució del reconeixement del dret a préstec bonificat.
  
El termini màxim de resolució d'aquest reconeixement serà de sis mesos comptadors des del període de finalització de presentació de sol·licituds. Transcorregut aquest termini sense que haja recaigut resolució expressa, s'entendrà desestimat en els termes previstos en l'article 44 de la Llei 30/1992.
  
Article 5
  
La Conselleria d'Agricultura, Pesca i Alimentació finançarà amb un punt d'interés les ajudes que el Ministeri d'Agricultura, Pesca i Alimentació finance amb el 50% dels interessos.
  
Les subvencions corresponents a la Conselleria d'Agricultura, Pesca i Alimentació es concediran a càrrec de l'aplicació pressupostària 00.10.24.9545.12032.6, línia 1698 "Protecció de renda dels agricultors". La primera anualitat serà la de l'exercici 2000. L'import global màxim d'aquestes serà de 100 milions de pessetes per a la primera anualitat i estarà condicionat a l'existència dels crèdits consignats en els pressupostos de la Generalitat Valenciana per a l'any 2000 i següents.
  
Article 6
  
La consellera d'Agricultura, Pesca i Alimentació formalitzarà, si s'escau, els convenis de col·laboració amb l'Institut de Crèdit Oficial previstos en el Reial Decret Llei 11/1999, per a la instrumentació dels préstecs i el pagament de les bonificacions d'interés corresponents, de conformitat amb el que es preveu en el Decret 20/93, de 8 de febrer, del Govern Valencià.
  
Article 7
  
Pel que fa a la construcció de punts d'aigua i les ajudes per a l'adquisició de mitjans de transport d'aigua, caldrà atenir-se al que es disposa en el Reial Decret Llei 11/1999 i en l'Ordre de 27 de juliol de 1999.
  
Article 8
  
El termini de presentació de sol·licituds d'ajuda per a l'adquisició de mitjans de transport d'aigua conclourà el pròxim dia 15 de setembre.
  
A la sol·licitud, en la qual haurà de constar almenys el nom del sol·licitant, el domicili, el CIF i l'import de la inversió, caldrà adjuntar la documentació següent:
  
- Memòria justificativa de la inversió que s'ha de realitzar, en la qual conste el número d'explotació i la ubicació, el nombre de caps, el període del proveïment, el subministrament habitual d'aigua, el lloc de proveïment en períodes de sequera, les necessitats d'aigua de cada explotació, etc.
  
- Factura proforma.
  
- Fotocòpia del llibre d'explotacions ramaderes.
  
- Manteniment de tercers.
  
El pagament, fins al 40%, es farà amb la justificació prèvia de la realització de la inversió i la presentació de la factura i el rebut corresponent, sobre l'import justificat de la inversió, sense que aquesta puga superar el de la sol·licitud.
  
Article 9
  
El director general de Modernització d'Estructures Agràries és l'òrgan competent per a l'emissió de l'informe regulat en l'article 6.2 de l'Ordre de 27 de juliol de 1999 en relació amb les sol·licituds d'ajuda per a la construcció de punts d'aigua.
  
Article 10
  
Es delega en el director general d'Innovació Agrària i Ramaderia la resolució i el pagament de les ajudes corresponents a l'adquisició de mitjans de transport d'aigua, després de l'emissió de l'informe regulat en l'article 7 de l'Ordre de 27 de juliol.
  
El termini màxim per a resoldre aquestes ajudes serà de sis mesos, comptadors des del període de finalització de presentació de sol·licituds d'ajudes, i transcorregut aquest sense que haja recaigut resolució expressa s'entendran desestimades.
  
DISPOSICIONS FINALS
  
Primera
  
Es faculta el director general de Producció Agrària perquè dicte les instruccions necessàries per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 30 d'agost de 1999
  
La consellera d'Agricultura, Pesca i Alimentació,